Il Bòrd na Gàidhlig, l’organisim di riferiment pe lenghe gaeliche scozese, al à valutât in maniere positive il rapuart produsût dal guvier scozês su la educazion primarie par gaelic. Il document al fâs un cuadri de situazion e al segnale i problemis principâi di risolvi. In dì di vuê a son 127 i centris che a ufrissin ai fruts plui piçui une educazion par gaelic, pe plui part logâts intes Highlands e intes isulis ocidentâls. La maiorance dai fruts che ju frecuentin a rivin di fameis che no àn il gaelic tant che prime lenghe. I problemis principâi a son invezit leâts al numar dai insegnants in stât di paronâ il gaelic e al numar limitât di materiâi didatics ta cheste lenghe. Il Bòrd na Gàidhlig al à ancje esaminât il plan scolastic metût adun dal Consei des isulis ocidentâls che al previôt une riduzion dal numar di scuelis presintis intal so teritori. Il Bòrd al à fat savê che no i fasarà cuintri al plan par vie che, si ben che la sierade di diviers centris no je une sielte facile di cjapâ, al ponte a incressi e a miorâ la ufierte scolastiche in lenghe gaeliche.
Font: Bòrd na Gàidhlig, 25-30/06/10
fur_Latn gla_Latn